И гупсысэхэмкIэ къыддогуашэ
«ЦIыхугъэм хэщIыху дуней къутэжыгъуэр нэхъ къоблагъэ», «ЦIыху нэгъэсам и цIыхугъэр мафIэми исыркъым, псыми ихьыркъым», «ЦIыхугъэ зыхэмылъым къигъэщIар цIыху гъащIэкъым», «Гъужам блэкIыу гъэгъар изыупщIыкIри мащIэкъым» — нэгъуэщI Iущыгъэ куэдми ущрихьэлIэнущ «Акъылыр ныкъуэм, бзэри къуагуэщ» фIэщыгъэм щIэту ГубэщIыкI Владимир иджыблагъэ къыдигъэкIа тхылъыщIэм.
Юридическэ щIэныгъэхэм я кандидат, комсомолым и Налшык къалэ комитетым и япэ секретару, юстицэмкIэ министру щыта, банкым и унафэщIу илъэс куэдкIэ лэжьа, Дунейпсо Адыгэ Хасэм и лэжьыгъэм хэлIыфIыхь ГубэщIыкI Владимир нэхъапэIуэкIи къыдигъэкIащ и гупсысэхэр шэрыуэу къыщыIуэта тхылъитI. ГубэщIыкIым и гупсысэхэр гъащIэм къыхиха Iущыгъэщ. Ар псом хуэмыдэу егъэпIейтей адыгэ хабзэм, анэдэлъхубзэм нэмыплъ зэрыратым, адэ-анэмрэ бынхэмрэ я зэхущытыкIэ гуемыIум, тхыдэм зэбгридза ди лъэпкъыр зэфIэкIуэдыгъуафIэ зэрыхъуам, ныбжьэгъумрэ гъунэгъумрэ гъащIэм щаIэу щыта мыхьэнэр зэрелъэхъшэхам. Владимир и гупсысэр лъоIэс къэралхэм я зэхущытыкIэми цIыхухэм я зэхэтыкIэми щIэ куэд къызэрыхыхьэм, а щIэ псор зэхуэдэу зэрымыщхьэпэм, къыхихынур ищIэн щхьэ-кIэ, цIыхур тэмэму гупсысэфу, зыхуеймрэ зыхуэмеймрэ езым зэхигъэкIыжыфу зэрыщытыпхъэм, нэгъуэщI куэдми.
Тхылъым щызэхуэхьэса жыIэгъуэхэр зытеухуа елъытауэ Iыхьэ зыбжанэу гуэшыжащ: «Хабзэрэ цIыхугъэрэ», «Акъылрэ къалэнрэ», «Лъэпкъ Iуэхурэ бзэрэ», «Бынрэ щхьэгъусэрэ», «Къулыкъурэ мылъкурэ», нэгъуэщIхэри.
И бжыгъэкIэ 1000 хъууэ къыдагъэкIа тхылъым и теплъэри напэкIуэцIхэри екIуу гъэщIэрэщIащ, шэч къытумыхьэу жыпIэ хъунущ Владимир и жыIэгъуэхэм я нэхъыбапIэр тхылъеджэхэм гунэс зэращыхъунур, гупсысэ гъэщIэгъуэн, узыгъэпIейтей куэдым я жэуап абы зэрыщыбгъуэтынур.
Инэрокъуэ Данэ.
